VZOREC!
Na podlagi določbe 5. člena Zakona o sodelovanju delavcev pri upravljanju - ZSDU-UPB1 (Uradni list RS, št. 42/2007) sklepata

1. Družba ........................... (naziv družbe) kot delodajalec, ki ga zastopa predsednik(ca) poslovodstva 

in

2. Svet delavcev družbe, ki ga zastopa predsednik(ca) …………………………………

naslednji
DOGOVOR 

           o sodelovanju delavcev pri upravljanju 

                (Participacijski dogovor) 
I. SPLOŠNE DOLOČBE

1. člen  
(1) Delodajalec in svet delavcev s tem dogovorom podrobneje urejata način uresničevanja pravic na podlagi zakona o sodelovanju delavcev pri upravljanju in druga vprašanja v zvezi z uresničevanjem zakona ter samostojno določata tudi druge pravice in načine sodelovanja delavcev pri upravljanju (v nadaljevanju: participaciji). 

(2) Glede vprašanj, ki niso posebej urejena s tem dogovorom, se uporablja neposredno zakon.

(3) S tem dogovorom ni mogoče določiti manj participacijskih pravic delavcev in sveta delavcev ali slabših materialnih in drugih pogojev za uresničevanje njihovih soupravljalskih funkcij kot jih zagotavlja zakon (opomba: “načelo zakonskega minimuma”).

2. člen

V primeru neskladja določil splošnih aktov družbe s tem dogovorom, razen aktov, ki jih sprejemata skupščina in nadzorni svet/upravni odbor, se uporabljajo določila tega dogovora. 

3. člen

S tem dogovorom se ne posega v ureditev pravic in obveznosti delavcev iz delovnega razmerja v splošno veljavnih kolektivnih pogodbah. 

4. člen

Ta dogovor in posamezne določbe je treba razumeti in njegove določbe razlagati upoštevaje načelo kooperativnosti in željo po sodelovanju vseh treh ključnih skupin notranjih udeležencev poslovnega procesa oziroma deležnikov družbe (zaposleni, lastniki kapitala, menedžerji) v skupnih prizadevanjih za doseganje čim večje poslovne uspešnosti družbe ob hkratnem zagotavljanju čim višje stopnje kakovosti delovnega življenja zaposlenih skozi učinkovito zadovoljevanje njihovih materialnih, osebnostnih in societalnih potreb in interesov pri delu in v zvezi z delom, s tem pa tudi njihove optimalne zavzetosti (delovne motivacije in organizacijske pripadnosti) kot temeljnega pogoja za konkurenčnost družbe v sodobnih pogojih gospodarjenja. 
5. člen

Ta dogovor se objavi v internem glasilu družbe. (Opomba: Če ni internega glasila, je treba v tem členu opredeliti drug “v družbi običajen način” objavljanja splošnih aktov.)
NORMATIVNI DEL

II. INDIVIDUALNO URESNIČEVANJE PARTICIPACIJSKIH PRAVIC DELAVCEV

1. Uveljavljanje sodobnih metod »oblikovanja dela« in participativnega vodenja 

6. člen

(1) Poslovodstvo se zavezuje, da bo skušalo v okviru objektivnih možnosti maksimalno razvijati takšno organizacijo delovnega procesa in participativne metode vodenja ljudi v poslovnem procesu, ki bodo omogočale
· čim večjo avtonomijo in odgovornost posameznikov pri njihovem delu in (skozi ustrezno »oblikovanje dela«) povečevale zanimivost in ustvarjalnost dela, 
· njihovo individualno vključevanje v sprejemanje organizacijskih odločitev o vprašanjih vsebine, načina in pogojev opravljanja dela na ravni delovnega mesta ter ožjih organizacijskih enot (npr. organizacija delovnega mesta, opredeljevanje delovnih ciljev, način opravljanja delovnih nalog in poti za doseganje ciljev, fizični in drugi pogoji dela, organizacija dela v ožji organizacijski enoti ipd.), 
kar skladno s spoznanji sodobnih organizacijskih ved zagotavlja večje delovno zadovoljstvo zaposlenih ter s tem tudi njihovo večjo individualno in skupinsko delovno uspešnost. 
(2) Poslovodstvo se zavezuje zagotoviti ustrezno usposabljanje vodilnih in vodstvenih delavcev vseh ravni v družbi o sodobnih metodah vodenja ljudi pri delu ter vpeljati sistem njihovega periodičnega ocenjevanja.
(3) Poslovodstvo je dolžno obravnavati morebitna kritična opozorila delavcev in sveta delavcev o neprimernosti vodstvenih metod posameznih vodij in po potrebi ustrezno ukrepati.  

2. Uresničevanje pravic iz 88. člena ZSDU
7. člen
(1) Delavci kot posamezniki uresničujejo pravico do sodelovanja pri upravljanju: 

· s pravico do pobude in pravico do odgovora na to pobudo,

· s pravico dajanja mnenj in predlogov ter s pravico do odgovora nanje,

· s pravico do pravočasne obveščenosti o spremembah na svojem delovnem področju,

· s pravico postavljati vprašanja vodilnim delavcem in organom družbe,

· z drugimi pravicami na podlagi zakona in tega dogovora.

(2) S pravico do pobud, mnenj, predlogov in vprašanj, na katere morajo delavcu odgovoriti pristojni vodilni in vodstveni delavci ali organi družbe, so mišljeni le predlogi, pobude, mnenja in vprašanja, ki se nanašajo neposredno na organizacijo dela na delovnem mestu, v delovni enoti in v družbi, celotno organizacijo in vodenje delovnega procesa v družbi in njenih organizacijskih ter delovnih enotah, tehnologijo dela, medsebojne odnose pri delu ter uresničevanje delavčevih pravic in obveznosti v zvezi z delom. Odgovori morajo biti delavcu v primerni obliki posredovani najkasneje v roku 30 dni.

(3) Delavec, ki uresničuje participacijske pravice skladno z določbo tega člena, ne more biti zaradi dobronamerno izraženih mnenj, pobud in predlogov klican na odgovornost. Morebitni predlogi, pobude, mnenja in vprašanja z očitno žaljivo ali drugače neprimerno vsebino niso predmet pravic in obveznosti iz tega dogovora.

(4) V primeru kršitve pravic iz tega člena lahko delavec zahteva posredovanje sveta delavcev. 

8. člen

(1) Delavci kot posamezniki uresničujejo pravico do sodelovanja pri upravljanju po prejšnjem členu: 

- na zborih delavcev,

- na sestankih delovne skupine, ki jih sklicuje pooblaščeni vodstveni delavec,

- neposredno v ustnih razgovorih z vodstvenimi delavci,

- v pisni obliki.

 (2) Razen v primerih, določenih z zakonom, ima svet delavcev pravico v soglasju s predsednikom poslovodstva sklicati zbor delavcev zaradi obveščanja delavcev in oblikovanja pobud in predlogov, pomembnih za delo sveta delavcev, med delovnim časom tudi v primerih, ko zaradi siceršnjega pomanjkanja dela in zastojev v delovnem procesu to nima škodljivih vplivov na poslovni rezultat družbe. 

(Opomba: V okviru tega člena je smiselno natančneje urediti tudi način sklicevanja in dela zbora delavcev v odvisnosti od specifik konkretne organizacije družbe in delovnega procesa v njej - čas in mesto sklica, vodenje sej, itd., kajti ZSDU o tem vsebuje le najnujnejše določbe.)  

9. člen

(1) Delavec ima pravico zahtevati, da ga v delovnem procesu neposredno nadrejeni vodja sprejme na razgovor, če želi izraziti mnenje, pobudo, predlog ali postaviti vprašanje izven sestanka delovne skupine v ustni obliki.  

(2) Delavec ima pravico ustno ali pisno zaprositi za razgovor tudi pri višjih vodstvenih in vodilnih delavcih v družbi ter pri članih poslovodstva, če se njegova pobuda, predlog, mnenje oziroma vprašanje nanaša na zadeve, za katere so le-ti pooblaščeni. 

10. člen

(1) Pisna mnenja, pobude, predloge in vprašanja lahko delavec naslovi tudi na organe družbe, zlasti na upravo, pa tudi na nadzorni svet/upravni odbor, če-ta s tem soglaša. Na vprašanja in iniciative posameznikov, ki so zanimive za celoten kolektiv, je poslovodstvo dolžno odgovoriti preko internega glasila ali druga primernega načina obveščanja. 

(2) O iniciativah in vprašanjih, ki jih posamezni delavci naslovijo neposredno na poslovodstvo, je le-to dolžno obvestiti tudi svet delavcev.

(3) Za zbiranje mnenj, pobud, predlogov in vprašanj zaposlenih v smislu tega dogovora se v družbi uvedejo posebni nabiralniki, ki se namestijo po organizacijskih enotah. Nabiralnike ima pravico odpirati, in sicer najmanj enkrat tedensko, izključno svet delavcev. Vsebino zbranih pobud, mnenj,  predlogov in vprašanj pregleda svet delavcev na seji ter jih, če jih oceni kot tehtne posreduje pristojnim organom in vodilnim delavcem z zahtevo po odgovoru v predpisanem roku. 

(4) Mnenja, predlogi, pobude in vprašanja morajo biti praviloma podpisani. Upravičena in koristna mnenja, pobude, predloge in vprašanja, ki niso podpisani, lahko svet delavcev posreduje pristojnim organom in vodilnim delavcem v svojem imenu.

11. člen

(1) Svet delavcev je dolžan odgovoriti na vsa vprašanja, mnenja, pripombe, pobude in predloge, ki jih delavci naslovijo nanj in se nanašajo na zadeve iz njegove pristojnosti. 

(2) Če vprašanje, mnenje, pobuda ali predlog ne sodi v pristojnost sveta delavcev, svet pa ga oceni kot tehtnega, ga opremljenega tudi s svojimi stališči odstopi pristojnemu delavcu ali organu. 

3. Uresničevanje pravice delavcev do obveščenosti 
12. člen

(1) Poslovodstvo in svet delavcev se posebej dogovorita o najprimernejšem načinu uporabe internega glasila v funkciji razvoje individualne participacije zaposlenih (Opomba: npr. uvedba redne rubrike “vprašanja – odgovori”).

(2) Poslovodstvo in svet delavcev se zavezujeta skrbeti za čim bolj celovito uresničevanje zakonske pravice delavcev do obveščenosti in v ta namen skupno izgrajevati učinkovit sistem internega komuniciranja. Svet delavcev ima v zvezi s tem pravico in dolžnost vse informacije, ki jih je dobil od delodajalca in so pomembne za celoten kolektiv zaposlenih, razen poslovnih skrivnosti, prenesti tudi kolektivu zaposlenih, poslovodstvo pa mu je dolžno v ta namen na njegovo zahtevo omogočiti uporabo vseh razpoložljivih komunikacijskih sredstev, ki so v družbi na razpolago.
(3) Svet delavcev ima pravico in dolžnost pri izgrajevanju učinkovitega sistema internega komuniciranja v družbi sodelovati s pristojnimi delavci oziroma službami družbe, ki so se dolžne z njim posvetovati glede uvajanja ustreznih oblik, sredstev in metod internega komuniciranja ter v zvezi s tem proučiti vse njegove pobude in predloge ter se do njih opredeliti.
(4) Vse odločitve poslovodstva, povezane s sistemom internega komuniciranja, so predmet skupnega posvetovanja v smislu določil 91. in 92. člena ZSDU.

III. SODELOVANJE DELAVCEV PRI UPRAVLJANJU V ORGANIZACIJSKI ENOTI

13. člen

(1) V organizacijskih enotah družbe, ki štejejo več kot ... delavcev, se ustanovi obratni svet (Opomba: Ime je prevzeto po nemškem vzoru, vendar pa se lahko ta organ imenuje tudi poljubno drugače). 

(2) Obratni svet šteje ... članov, ki jih na predlog delavcev ali reprezentativnih sindikatov v družbi imenuje in razrešuje svet delavcev družbe. Za kandidiranje članov obratnega sveta se smiselno uporabljajo določbe zakona o kandidiranju članov sveta delavcev. 

Varianta 13. člena:

(1) V organizacijskih enotah družbe: ....................... (našteti enote) se ustanovi obratni svet. 

(2) Obratni svet šteje od ..... do največ ..... članov, o čemer odloči svet delavcev upoštevaje velikost organizacijske enote. Za kandidiranje članov obratnega sveta se smiselno uporabljajo določbe zakona o kandidiranju članov sveta delavcev. Člane obratnega sveta imenuje in razrešuje svet delavcev družbe. 

(3) Člani obratnega sveta so lahko izvoljeni tudi s tajnim glasovanjem na zboru delavcev.
14. člen

(1) Glede vsebine in načina dela ter pravic in pristojnosti se smiselno uporabljajo določbe zakona in tega dogovora o svetu delavcev, upoštevajoč specifično vsebino in obseg upravljalskih odločitev, ki se lahko sprejemajo na ravni organizacijske enote. 

(2) Predlog natančnejše ureditve vsebine in načina dela ter pravic in pristojnosti posameznih obratnih svetov, s katero se dopolni ta dogovor, pripravijo novoizvoljeni obratni sveti na svoji prvi seji skupaj s pooblaščenimi delavci iz vodstva organizacijske enote. 

(3) Prvo sejo obratnega sveta skliče predsednik sveta delavcev družbe.

15. člen

Če pogoji za delo obratnih svetov niso določeni posebej, se tudi zanje smiselno uporabljajo določbe zakona in tega dogovora o pogojih za delo sveta delavcev.

IV. SODELOVANJE DELAVCEV PRI UPRAVLJANJU NA RAVNI DRUŽBE

A. Svet delavcev

1. Participacijske pristojnosti sveta delavcev in način njihovega uresničevanja

Splošna opomba in pojasnilo zasnove tega poglavja dogovora: 

Intencija ZSDU, ki izhajaj iz določil prvega in drugega odstavka 5. člena, je tudi morebitna sporazumna ureditev »nadstandardne ravni« participacijskih pravic s tem dogovorom, na kar omenjeni določbi napotujeta s tem, ko pravita, da je mogoče s tem, tj. participacijskim dogovorom avtonomno določiti tudi »druge načine« soupravljanja ali pa »več soupravljalskih pravic« kot jih določa zakon. Konkretno se glasita:

»Poleg načinov sodelovanja delavcev pri upravljanju, določenih z 2. členom tega zakona, se lahko z dogovorom med svetom delavcev in delodajalcem določijo tudi drugi načini sodelovanja delavcev pri upravljanju.


S pisnim dogovorom med svetom delavcev in delodajalcem se podrobneje uredi uresničevanje pravic iz tega zakona ter druga vprašanja, za katera je s tem zakonom tako določeno, lahko pa se dogovori tudi več soupravljalskih pravic delavcev, kot jih določa ta zakon.«

Celotna zasnova tega poglavja vzorca dogovora v nadaljevanju sledi skozi konkretne določbe prav tej intenciji zakona. Zlasti kar zadeva določitev »več soupravljalskih pravic«, je treba zaradi pravilnega razumevanja bistva teh priporočenih določb posebej pojasniti, da je to konkretno izvedljivo na dva načina, in sicer tako, da se:

· posamezna vprašanja iz pristojnosti sveta delavcev prenašajo z nižjih na višje participacijske nivoje (se pravi: določena vprašanja, za katera zakon določa samo obveznost »obveščanja« sveta delavcev, se s tem dogovorom prenesejo na višjo raven vključenosti sveta delavcev v odločanje, to je »skupno posvetovanje«; enako pa seveda velja tudi za nadaljnje tovrstno prenašanje pristojnosti navzgor, tj. z nivoja skupnega posvetovanja še višje, tj. »soodločanje s soglasjem«);
· poleg tistih vprašanj, glede katerih že zakon določa obvezno vključenost sveta delavcev v odločanje (bodisi prek predhodnega obveščanja z možnostjo dajanja mnenj, bodisi prek skupnega posvetovanja z delodajalcem ali pa prek soodločanja s soglasjem), avtonomno dodatno določijo še druga vprašanja, ki jih zakon sam ne določa. 

Pri vseh določbah v nadaljevanju, ki se nanašajo na dogovorjene »nadstandardne« pristojnosti svetov delavcev glede pravice do obveščenosti, skupnega posvetovanja ali soodločanja je uporabljen bodisi prvi bodisi drugi ali pa kombinirano oba zgoraj opisana pristopa za avtonomno »širitev« soupravljalskih pravic sveta delavcev v duhu citiranega drugega odstavka 5. člena ZSDU. Na to pa posebej opozarjamo zaradi tega, ker je dosedanja praksa uporabe tega vzorca pri sklepanju participacijskih dogovorov v nekaterih podjetjih pokazala, da so nekatere spodaj predlagane »višje« pristojnosti sveta delavcev preprosto črtali misleč, da gre le za »prepis zakona«, kar pa seveda ne drži. S tem pa se seveda v resnici nehote izgublja pomembna možna dodana vrednost tega dogovora v prizadevanjih za dodaten dvig splošne ravni participacije sveta delavcev pri upravljanju v posameznem podjetju. 
1.1 Proaktivno (samoiniciativno) delovanje sveta delavcev

16. člen

(1) Svet delavcev ima pravico na lastno pobudo, ne čakajoč na prehodno iniciativo poslovodstva, posredovati le-temu kakršen koli predlog, pobudo, vprašanje ali zahtevo, ki je v zvezi z opravljanjem njegovih funkcij kot zastopnika interesov zaposlenih. 

(2) Poslovodstvo je dolžno v pisni obliki ali na naslednji seji sveta delavcev odgovoriti na vsako iniciativo v smislu prejšnjega odstavka, ki jo nanj na lastno pobudo naslovi svet delavcev, in sicer v primernem roku, najkasneje pa v 30 dneh, če ni posebej dogovorjen drugačen rok.
1.2 Reaktivno delovanje sveta delavcev
      (obveščenost, skupno posvetovanje, soodločanje, zadržanje odločitev delodajalca)

1.2.1 Pravica do obveščenosti sveta delavcev
17. člen

(1) Poleg vprašanj iz 89. člena ZSDU je dolžno poslovodstvo predhodno obveščati svet delavcev tudi o vprašanjih, ki se nanašajo na:

· poslovno vizijo družbe

· letne, srednjeročne in dolgoročne poslovne načrte družbe,

· nepredvidene in nebistvene spremembe lastniških deležev družbe, s katerimi poslovodstvo ni bilo predhodno seznanjeno,

· morebitne pričakovane prevzeme in druge predvidene spremembe lastništva družbe, ki po kriteriju iz drugega odstavka 93. člena ne spadajo med bistvene spremembe lastništva,

· stanje in gibanja na področju zaposlovanja, fluktuacije ter razvoja kadrov (izobraževanje, motiviranje, napredovanje itd.), 

· obseg in gibanje nadurnega, nočnega in nedeljskega oziroma prazničnega dela, 

· spremembe v organizaciji delovnega časa v družbi ali v posameznih delih delovnega procesa, 

· spremembe drugih delovnih pogojev ali delovnega okolja,

· ukrepe za varstvo zaupnosti in osebnih podatkov zaposlenih v družbi,  

· _________________ itd.

(2) Seje sveta delavcev, na kateri ta obravnava s strani delodajalca posredovane informacije iz 89. člena ZSDU in  prejšnjega odstavka tega člena tega dogovora, se je dolžan udeležiti tudi predstavnik poslovodstva.

(4) Poslovodstvo je dolžno na podlagi zaprosila sveta delavcev posredovati le-temu tudi vse druge poslovne informacije, ki jih ta potrebuje za opravljanje svoje delavskopredstavniške funkcije, razen strogo zaupnih podatkov in informacij, katerih posredovanje bi utegnilo povzročiti družbi škodo kljub določbi 68. člena ZSDU.

18. člen

(1) Poslovodstvo je dolžno obveščati svet delavcev o gospodarskem položaju družbe, o stanju proizvodnje in prodaje in o kadrovski problematiki družbe enkrat mesečno, o letnem poslovnem poročilu, o razvojnih ciljih družbe in o splošnem gospodarskem položaju panoge enkrat letno, o vseh drugih vprašanjih iz 89. člena ZSDU pa najmanj 15 dni pred sprejetjem odločitve v pisni obliki ter v ustni obliki na sami seji, ki mora biti sklicana preden je odločitev dokončno sprejeta.

2) Za potrebe periodičnega obveščanja sveta delavcev o vprašanjih iz pete in šeste alineje prejšnjega odstavka, ki se izvaja najmanj enkrat letno, se delodajalec in svet delavcev dogovorita za standardni obrazec ustreznih informacijskih kazalnikov, na katerem se posredujejo ustrezni podatki in je priloga tega dogovora.

19. člen

(1) Če za posamezna vprašanja s tem dogovorom ni določeno drugače, je obveščanje ustno preko predstavnika uprave na seji sveta delavcev, na podlagi ustrezno argumentirane zahteve sveta delavcev pa mora biti članom sveta najmanj 15 dni pred sejo posredovano tudi ustrezno pisno gradivo. 

(2) Gradivo je ustrezno, če je vsebinsko popolno ter pripravljeno pregledno in razumljivo za povprečno izobraženega člana sveta delavcev, v nasprotnem primeru pa ga ima predsednik sveta pravico z ustrezno obrazložitvijo zavrniti in z zahtevati, da se pripravi dopolnjeno gradivo.   

(3) Svoja mnenja, stališča, predloge in pobude na podlagi dobljenih informacij svet delavcev posreduje poslovodstvu ustno na sami seji ali po seji v pisni obliki. Poslovodstvo se je dolžno do njih izrecno opredeliti in svoje stališče oziroma odgovor na ustrezen način posredovati svetu delavcev v smiselnem roku, najkasneje pa pred sprejetjem dokončne odločitve.

20. člen

(1) Poslovodstvo se zavezuje ob zaključku poslovnega leta pripraviti posebno letno poročilo za zaposlene, ki v jedrnati in razumljivi obliki povzema vse ključne informacije o poslovanju iz letnega poročila družbe za potrebe obveščanja zaposlenih Vsebino in način priprave letnega poročila za zaposlene dogovorita svet delavcev in poslovodstvo posebej. 

(2) V poročilo iz prejšnjega odstavka se vključi tudi kratko poročilo o delu sveta delavcev v preteklem poslovnem letu, na katerega se nanaša letno poročilo družbe.

1.2.2 Skupno posvetovanje poslovodstva in sveta delavcev
21. člen

(1) Razen o vprašanjih, določenih z zakonom, je poslovodstvo dolžno zahtevati skupno posvetovanje s svetom delavcev tudi pred sprejemom odločitve o: 

· spremembi dejavnosti družbe,

· zmanjšanju gospodarske dejavnosti družbe,

· spremembi proizvodnega programa,

· spremembi tehnologije,

· spremembi organizacije poslovnega procesa in delovnega časa v družbi ali v posameznih delih poslovnega procesa, 

· delovnih pogojih,

· metodologiji za vrednotenje delovnih mest na podlagi sistemizacije delovnih mest,

· ukrepih za izboljšanje delovne klime v družbi,

· analizi tehnološkega procesa z vidika počutja delavcev in s tem povezane delovne motivacije,

· napotitvi delavcev na obvezno izobraževanje v interesu delodajalca, napotitvi delavcev na delo v tujino, uvedbi večizmenskega dela in drugih podobnih enostranskih ukrepih delodajalca, ki posegajo v ustaljeni način izvajanja delovnih obveznosti delavcev, če niso posebej predvideni s pogodbo o zaposlitvi,

· izbiri delavcev s posebnimi pooblastili in odgovornostmi, razen članov poslovodstva,

· kratkoročnih, srednjeročnih in dolgoročnih programih in ukrepih na področju zaposlovanja ter izobraževanja in poklicnega usposabljanja, motiviranja, napredovanja in drugih elementov upravljanja s človeškimi viri,

· ukrepih za vključenost starejših delavcev,

· programih in ukrepih na področju socialnih dejavnosti v družbi,

· programih in ukrepih na področju izgrajevanja sistema internega komuniciranja v družbi,

· notranjih organizacijskih ukrepih, ki imajo za posledico spremembe posameznih elementov pogodb o zaposlitvi posameznih ali določenega števila delavcev družbe (npr. sprememba iz določenega v nedoločen čas ipd.),

· uvajanju oz. povečevanju t. i. fleksibilnih (prekarnih) oblik dela, kot so delo za določen čas, delo s krajšim delovnim časom, delo prek agencij za posredovanje dela ipd.),

· vprašanjih v zvezi z varstvom osebnih podatkov,

· izločitvi in prenosu dela dejavnosti oziroma delovnega procesa na drugega delodajalca,
· ustanavljanju hčerinskih družb ali vzporednih družb z enako dejavnostjo oziroma potencialnih prevzemnih družb, katerih lastniki so delavci oziroma poslovodstvo družbe,

· spremembi delodajalca po predpisih o delovnih razmerjih za del delavcev družbe,
· ponudbi večjemu številu delavcev za spremembo pogodbe o zaposlitvi, s katero se spremeni kraj opravljanja dela,

· vsebini morebitnih prospektov o prevzemu družbe in mnenjih poslovodstva v zvezi z njimi, preden so ta posredovana potencialnim prevzemnikom,

· ureditvi sestave in pristojnosti organov družbe ter sistema delitve dobička v statutu družbe ali družbeni pogodbi,

· predvideni sklenitvi pogodbe o obvladovanju, pogodbe o prenosu dobička ali druge podjetniške pogodbe po zakonu, ki ureja gospodarske družbe,

· zmanjšanju ali povečanju osnovnega kapitala družbe,

· prodaji ali oddaji v najem sredstev družbe, če ima za posledico zmanjšanje števila delavcev,

· splošnih aktih, ki urejajo interne kanale za prijavo nepravilnosti, korupcije in goljufij in postopke njihove obravnave ter zaščito žvižgačev, 

· ……………………………..

22. člen
(1) Delodajalec se je dolžan predhodno posvetovati s svetom delavcev po določilih tega člena tudi v primeru nameravane vpeljave nadzornih sistemov oziroma tehnologij, s katerimi je mogoče spremljanje opravljanja dela zaposlenih, njihovega vedenja ali ugotavljanja njihove delovne uspešnosti. 

Pred uvedbo sistemov oziroma tehnologij iz prvega odstavka mora delodajalec s splošnim aktom, sprejetim v soglasju s svetom delavcev, opredeliti:
· pogoje in okoliščine, ki lahko upravičujejo uvedbo takšnih nadzornih sistemov in tehnologij;

· podrobnejša interna pravila za izvajanje nadzora,

· posebnosti nadzora zaposlenih, ki delajo od doma oz. na daljavo.

· način zagotavljanja varstva osebnih podatkov delavcev v zvezi z izvajanjem nadzora,

· obveznost obveščanja vseh zaposlenih o izvajanju nadzora;

· pravico sveta delavcev zahtevati vpogled in učinkovito kontrolo nad vsemi postopki izvajanja nadzora in njihovo zakonitostjo.  

23. člen

(1) Predsednik sveta delavcev in predsednik poslovodstva se pred skupnim posvetovanjem skupaj dogovorita o pripravi konkretne skupne seje (datum, dnevni red, gradiva, morebitna udeležba strokovnjakov itd.). Skupna seja z namenom izvedbe skupnega posvetovanja se lahko skliče le v terminu, ki objektivno omogoča zagotovitev sklepčnosti sveta delavcev.

(2) Če gradivo za skupno posvetovanje ni ustrezno pripravljeno v skladu z določili tega dogovora o gradivih v zvezi z obveščanjem sveta delavcev in če ne vsebuje vseh informacij, nujnih za oblikovanje stališč sveta delavcev do predlagane odločitve:

· ga ima predsednik sveta delavcev pravico zavrniti in od delodajalca zahtevati pripravo novega ali pa zahtevati vsaj potrebne dopolnilne informacije, in sicer bodisi v pisni obliki bodisi v ustni obliki podane na seji sveta delavcev;

· tridesetdnevni rok iz drugega odstavka 91. člena ZSDU pa začne teči šele z dnem, ko svet delavcev prejme vse potrebne informacije za oblikovanje svojih stališč.

(3) Svet delavcev se ni dolžan udeležiti napovedane skupne seje zaradi posvetovanja, če delodajalec zahteve po predhodnih dopolnilnih informacijah iz prejšnjega odstavka ne izpolni. V primeru, če delodajalec kljub neizpolnitvi te zahteve predlagano odločitev sprejme brez izvedenega skupnega sveta delavcev, lahko svet delavcev uporabi pravico do zadržanja te odločitve v smislu 98. člena ZSDU.

(4) S strani delodajalca se skupnega posvetovanja udeležijo predstavniki poslovodstva, ki imajo pooblastilo za sprejem dokončne odločitve o morebitni uskladitvi stališč.

(5) Svet delavcev se je dolžan pred skupnim posvetovanjem ločeno sestati na svoji seji zaradi oblikovanja svojih stališč do konkretnih vprašanj, ki bodo na skupni seji predmet usklajevanja s stališči poslovodstva.

 24. člen

(1) Svet delavcev in poslovodstva se praviloma redno sestajata enkrat mesečno zaradi posvetovanj in dogovorov o uresničevanju različnih participacijskih pravic delavcev, pri čemer se lahko za te redne seje določi stalen termin. Redne skupne seje sklicuje predsednik sveta delavcev v dogovoru s poslovodstvom. 

(2) Na zahtevo poslovodstva ali na lastno pobudo pa lahko predsednik sveta delavcev po potrebi skliče tudi izredno skupno sejo sveta delavcev in poslovodstva. Sklic skupne seje s svetom delavcev lahko zahteva tudi nadzorni svet/upravni odbor.
25. člen

Na povabilo predsednika sveta delavcev so se seje sveta delavcev dolžni udeležiti posamezni vodilni delavci, zadolženi za poslovno področje, v katerega sodijo vprašanja, ki so na dnevnem redu seje.

 26. člen

Morebitno neupoštevanje mnenj in stališč sveta delavcev mora delodajalec svetu delavcev ustrezno obrazložiti tako, da svet delavcev dobi utemeljen odgovor na vsako svoje stališče in pojasnitev razlogov za tak odgovor.

27. člen

V primerih, ko med svetom delavcev in delodajalcem ni doseženo soglasje, ali določena predlagana odločitev delodajalca sploh sodi med vprašanja, za katera je po zakonu potrebno predhodno skupno posvetovanje ali ne, lahko vsaka stranka zahteva, da se o tem pridobi mnenje Inšpektorata za delo RS. Stranki se s tem dogovorom zavezujeta, da bosta pridobljeno mnenje spoštovali.

1.2.3 Soodločanje sveta delavcev s soglasjem 
1.2.3.1  Splošno

28. člen

(1) Poleg predlogov odločitev, določenih z zakonom, mora poslovodstvo predložiti v soglasje svetu delavcev tudi predloge odločitev v zvezi z: 

· sprejemom splošnih aktov, s katerimi se natančneje urejajo pravice in obveznosti ter položaj      delavcev na podlagi zakona (npr. pravilniki o pravicah in obveznostih iz delovnega razmerja), ki niso urejeni s kolektivno pogodbo,

· sprejemom splošnih aktov, s katerimi se avtonomno ureja plačni sistem v družbi;

· sprejemom splošnih aktov o pogojih, organizaciji in načinu izvajanja dela na domu oziroma na daljavo,
· sprejemom splošnih aktov o pogojih in pravilih za uvedbo nadzornih sistemov oziroma tehnologij za spremljanje opravljanja dela zaposlenih, njihovega vedenja ali ugotavljanja njihove delovne uspešnosti. 
· imenovanjem in razrešitvijo vodilnega delavca, ki je odgovoren za kadrovsko in socialno področje,

· problematiko invalidov ter starejših in drugih delavcev, ki jim je zagotovljeno posebno varstvo (mladina, matere itd.),

· določili poslovnika uprave/upravnega odbora, ki se nanašajo na (izvršnega) delavskega direktorja,

· letnim razporedom delovnega časa (letnim delovnim koledarjem) pri delodajalcu ter osnovami in merili za določanje trajanja letnega dopusta in drugih odsotnosti z dela,

· spremembo delodajalca po predpisih o delovnih razmerjih, če gre za večje število delavcev,

· imenovanjem in razrešitvijo delavca s posebnimi pooblastili in odgovornostmi za kadrovsko in socialno področje v družbi,

· določanjem obveznosti delavcev iz delovnega razmerja, katerih kršitev ima lahko za posledico disciplinsko odgovornost delavcev ali odpoved pogodbe o zaposlitvi, v splošnih aktih delodajalca, 

· sklenitvijo pogodbe o udeležbi delavcev pri dobičku družbe, če zakon ne določa drugače,

· vprašanji varnosti in zdravja pri delu v skladu z določili razdelka 1.4.2. tega dogovora,

· vprašanji vpliva uporabe obstoječe ali vpeljavo nove tehnologije na varstvo osebnih podatkov delavcev. 

· -------

(2) Pri računanju 8 dnevnega zakonskega roka, v katerem lahko svet delavcev odkloni soglasje, se upoštevajo le delovni dnevi. Udeleženca tega dogovora se lahko sporazumeta tudi, da se ta rok na zahtevo sveta delavcev, če ta navede opravičljive objektivne razloge, zaradi katerih ne more pravočasno sprejeti svoje odločitve, podaljša na 15 dni. 

(3) O vseh odločitvah, ki so po 95. in 96. členu ZSDU predmet soodločanja sveta delavcev s soglasjem, in o razlogih zanje je poslovodstvo družbe dolžno opraviti tudi podrobnejše predhodno obveščanje sveta delavcev, in sicer najmanj 15 dni preden jih tudi formalno predloži v soglasje.

29. člen

(1) Če svet delavcev zavrne soglasje po določilih zakona in tega dogovora, mora svojo odločitev pisno utemeljiti. V utemeljitvi navede razloge za zavrnitev ter morebitne spreminjevalne predloge. 

(2) Če svet delavcev zavrne soglasje, lahko delodajalec:

· predlaga svetu delavcev arbitražno reševanje spora in sklenitev ustreznega arbitražnega dogovora,

· spremeni prvotno odločitev in jo ponovno predloži v soglasje svetu delavcev,

· zahteva pogajanja s svetom delavcev zaradi uskladitve stališč.

(3) Predloga odločitve, ki je bila že uradno posredovana v soglasje svetu delavcev, predlagatelj v primeru odklonitve takšnega soglasja ne more več umakniti, če je svet delavcev zahteval le določene spremembe predlagane odločitve in podal tudi ustrezne spreminjevalne predloge. 

(4) Za ugotovitev ničnosti in odpravo odločitve, sprejete v nasprotju s prvim odstavkom tega člena, ter njenih pravnih posledic je pristojna arbitraža po ZSDU.

30. člen

Če delodajalec odločitev, ki je predmet obveznega predhodnega soodločanja sveta delavcev s soglasjem, sprejme ne da bi jo sploh predložil svetu delavcev v soglasje ali kljub izrecni zavrnitvi soglasja s strani sveta delavcev, ima svet delavcev pravico v 15 dneh od dneva, ko je zanjo izvedel, zahtevati, da jo arbitraža s svojim sklepom odpravi kot nično. 

Določba prvega odstavka tega člena nadomešča arbitražni dogovor med strankama. 

1.2.3.2  Soodločanje o vprašanjih varnosti in zdravja pri delu

31. člen

(1) Po opravljenem predhodnem skupnem posvetovanju in uskladitvi stališč v skladu z določili 91. in 92. člena ZSDU mora delodajalec pred sprejetjem predložiti svetu delavcev v predhodno soglasje tudi končni predlog izjave o varnosti z oceno tveganja ali njenih sprememb in dopolnitev ter predloge drugih odločitev s področja varnosti in zdravja pri delu, če gre za odločitve, ki niso predpisane z zakonom ali drugimi predpisi. Zapisnik o posvetovanju s svetom delavcev in pisno soglasje sveta delavcev je obvezna priloga izjave o varnosti z oceno tveganja kot splošnega akta.
(3) Delodajalec se mora že v fazi strokovne priprave predloga izjave o varnosti z oceno tveganja, ki bo predmet skupnega posvetovanja in soodločanja sveta delavcev v skladu s prejšnjim odstavkom tega člena, predhodno individualno posvetovati tudi z vsakim delavcem glede ugotovljenih tveganj in predlaganih varnostnih ukrepov na njegovem delovnem mestu oziroma pri njegovem delu in se opredeliti do njegovih pripomb in predlogov.
(4) Delodajalec mora predložiti v predhodno soglasje svetu delavcev tudi druge pomembnejše odločitve s področja varnosti in zdravja pri delu. 
 (2) Svet delavcev ima pravico tudi na lastno iniciativo predlagati odločitve o vprašanjih iz prvega odstavka. Delodajalec se mora do njegovih predlogov opredeliti v roku 15 dni, v nasprotnem pa ima svet delavcev pravico zahtevati, da o njegovih predlogih odloči arbitraža v interesnem sporu.

32.  člen

(1) Delodajalec mora svetu delavcev omogočiti učinkovito izvajanje notranjega nadzora nad stanjem na področju varnosti in zdravja pri delu v imenu delavcev in ga pri tem ne sme kakorkoli ovirati. 

(2) Svet delavcev lahko od delodajalca zahteva sprejetje ustreznih ukrepov ter pripravi predloge za odpravo in zmanjšanje tveganj za varnost in zdravje pri delu. V zvezi s tem ima pravico z obrazloženim sklepom zahtevati od delodajalca tudi predhodno pridobitev neodvisnih izvedenskih mnenj in analiz, zlasti pa analize dopustnosti psihofizičnih obremenitev delavcev v obstoječih delovnih procesih in ergonomske analize posameznih delovnih mest z vidika smernic in priporočil medicinske stroke. 

(3) Delodajalec se je dolžan do zahteve sveta delavcev iz prejšnjega odstavka opredeliti v roku 15 dni in, če je strokovno utemeljena z vidika smernic in priporočil stroke, v najkrajšem možnem razumnem roku ustrezno popraviti in dopolniti oziroma izpopolniti izjavo o varnosti z oceno tveganja.

(4) Predstavnik sveta delavcev ima pravico: prisostvovati inšpekcijskemu nadzoru, kadar ta opravlja nadzor nad zagotavljanjem varnosti in zdravja pri delu, ter izraziti svoja opažanja ter predlagati inšpektorju, da delodajalcu na podlagi predhodno pridobljenega izvedenskega mnenja odredi popravo in dopolnitev ocene tveganja ter določitev dodatnih varnostnih ukrepov za odpravo nesprejemljivega tveganja v izjavi o varnosti.

(5) Vsak delavec se lahko obrne na svet delavcev s svojimi opozorili, predlogi in zahtevami za izboljšanje varnosti in zdravja pri delu, ta pa je dolžan njihove iniciative posredovati delodajalcu.

33. člen

(1) Če delodajalec nima veljavno sprejete izjave o varnosti z oceno tveganja ali je ta nepopolna, ali če krši sprejeto izjavo o varnosti z oceno tveganja, in bi ta njegova ravnanja oziroma opustitve lahko predstavljale neposredno nevarnost za življenja ali resno grožnjo za okvare zdravja delavcev, delodajalec pa teh pomanjkljivosti na njihovo zahtevo ne odpravi v razumnem roku, ima svet delavcev pravico z obrazloženim pisnim sklepom začasno prepovedati opravljanje dela delavcev ali delovnega procesa oziroma uporabo sredstev za delo ter istočasno zahtevati takojšen inšpekcijski nadzor. 

(2) Prepovedni sklep sveta delavcev iz prejšnjega odstavka stopi v veljavo s trenutkom njegove vročitve delodajalcu in pristojnemu inšpektoratu, delodajalec pa ga je dolžan spoštovati do sprejetja dokončne odločitve pristojnega inšpektorja. 

(3) Če inšpektor za delo ne odredi delodajalcu sprejetja varnostnih ukrepov, ki jih predlaga izvoljeni delavski predstavnik, ima ta pravico zahtevati, da o tem odloči arbitraža po zakonu o sodelovanju delavcev pri upravljanju.
34. člen

Za potrebe učinkovitega vsestranskega sodelovanja na področju urejanja problematike varnosti in zdravja pri delu se ustanovi skupno delovno telo (skupni  odbor) za varnost in zdravje pri delu v skladu z določili 56. člena tega dogovora.
1.2.4 Pravica sveta delavcev do začasnega zadržanja odločitve delodajalca

35. člen

Poleg primerov, določenih z zakonom, ima svet delavcev pravico zadržati odločitev pristojnega organa družbe in sprožiti arbitražni spor tudi v primeru, če: 
· delodajalec krši dolžnost predložitve odločitev iz 95. in 96. člena ZSDU v predhodno soglasje svetu delavcev, ali če sprejme odločitev kljub zavrnitvi soglasja s strani sveta delavcev – v osmih dneh od dneva, ko je bil obveščen o sprejemu odločitve delodajalca,

· delodajalec sprejme odločitev, ki je v nasprotju z zakonom, drugimi predpisi in splošnimi akti delodajalca, sprejetimi kolektivnimi pogodbami ali doseženim dogovorom s svetom delavcev – v osmih dneh od dneva, ko je bil obveščen o odločitvi delodajalca.

V primerih iz prejšnjega odstavka tega člena arbitraža ugotovi ničnost sprejete odločitve delodajalca in v primerih, ko je bila odločitev že izvršena določi način odprave njenih pravnih posledic in vzpostavite prejšnjega stanja.

1.3 Odločitve v samostojni pristojnosti sveta delavcev
36. člen

 (1) Svet delavcev samostojno odloča o uporabi sredstev za potrebe  standarda delavcev in sociale  (reševanje stanovanjskih in drugih socialnih vprašanj, kulturne, športne, rekreacijske in počitniške dejavnosti, socialne pomoči itd.), ki jih za te namene zagotavlja delodajalec. 

(2) O višini in dinamiki porabe sredstev iz prvega odstavka se vsako leto dogovorita poslovodstvo in svet delavcev s posebnim sporazumom oziroma pogodbo. 

(3) Svet delavcev lahko del sredstev ali vsa sredstva iz prvega odstavka prepusti v namensko razpolago sindikatu in izvaja nadzor nad njihovo uporabo. 

(4) Svet delavcev mora enkrat letno pisno poročati poslovodstvu o porabi dodeljenih sredstev. 

Variantne določbe tega člena:

... člen

(1) Poslovodstvo, svet delavcev in sindikati skupaj urejajo celotno dejavnost na področju standarda delavcev v družbi (reševanje stanovanjskih in drugih socialnih vprašanj, kulturne, športne, rekreacijske in počitniške dejavnosti ) in v tem smislu skupaj pripravljajo, sprejemajo in nadzorujejo:

· politiko in strategijo razvoja standarda delavcev v družbi,

· letne plane (vključno z obsegom in dinamiko porabe potrebnih sredstev) ter delovne programe na posameznih ožjih področjih standarda delavcev,

· splošne akte o načinu uporabe sredstev in uresničevanja pravic in interesov delavcev na posameznih področjih standarda delavcev (stanovanjski pravilnik, pravilnik o uporabi počitniških kapacitet itd.),

· usmeritve zadelo strokovnih služb na posameznih področjih standarda delavcev.

(2) Za urejanje vprašanj iz prvega odstavka tega člena lahko poslovodstvo, svet delavcev in sindikati oblikujejo skupno komisijo ali drug skupen organ, katere sestavo in pristojnosti uredijo s posebnim dogovorom.

(3) Pred sprejemom odločitev o vprašanjih iz prvega odstavka tega člena je potrebno soglasje sveta delavcev k predlaganim odločitvam.

… člen

(1) Za organizacijo izvajanja dejavnosti na vseh področjih standarda delavcev skladno z odločitvami iz prejšnjega člena je odgovorno poslovodstvo, ki lahko izvajane določenih nalog na podlagi kolektivne pogodbe ali posebnega dogovora deloma ali v celoti prepusti svetu delavcev.

(2) K letnemu poročilu poslovodstva o izvajanju dejavnosti standarda delavcev daje mnenje svet delavcev.

1.4 Urejanje udeležbe zaposlenih pri dobičku družbe

37. člen

Poslovodstvo se zavezuje za prvo sejo skupščine po sklenitvi tega dogovora predlagati ustrezno dopolnitev statuta družbe, ki bo predstavljala pravno podlago za možnost realizacije morebitne udeležbe zaposlenih pri dobičku družbe v bodoče. Usklajen predlog dopolnitve statuta je priloga tega dogovora.

1.5 Imenovanje in razrešitev kadrovskega direktorja

38. člen

(1) Svetu delavcev se zagotovi tudi možnost vplivanja na opravljanje funkcije vodilnega delavca za kadrovsko in socialno področje (kadrovskega direktorja), in sicer tako, da se predpiše soglasje sveta delavcev k njegovemu imenovanju ter pravica sveta delavcev predlagati njegovo razrešitev, če njegovo delo povzroča hujše motnje v medsebojnih odnosih. 
(Opomba: Če je kadrovski direktor član uprave/upravnega odbora, je mogoče to določbo realizirati le, če se s tem strinja tudi nadzorni svet/upravni odbor. Ta določba pa sicer ne vpliva na funkcijo delavskega direktorja, kajti funkciji delavskega in kadrovskega direktorja sta v načelu personalno ločeni.)
(2) Kadrovski direktor je dolžan redno sodelovati s svetom delavcev.

1.6 Uresničevanje pristojnosti sveta delavcev v primeru neveljavnosti novih volitev 
39. člen
(1) Udeleženca tega dogovora sta sporazumna, da v primeru neveljavnosti volitev za nov svet delavcev zaradi prenizke volilne udeležbe po prvem odstavku 42. člena ZSDU ali v primeru razveljavitve volitev zaradi nepravilnosti v volilnih postopkih po 43. členu ZSDU obstoječi svet delavcev nadaljuje s svojim delom oziroma opravljanjem tekočih nalog do izvedbe ponovnih volitev in konstituiranja novega sveta delavcev.

(2) Določba prvega odstavka tega člena se smiselno uporablja tudi v primerih, ko volitev ni bilo mogoče izpeljati na dan oziroma v rokih, določenih v sklepu o razpisu volitev, zaradi:

· sproženih sodnih sporov o zakonitosti kandidatur na podlagi 33. člena ZSDU in morebitnega začasnega sodnega zadržanja organizacije volitev,

· razlogov po tretjem odstavku 34. člena ZSSDU,

· sodne razveljavitve volitev po 53. členu ZSDU.
(3) Če so neveljavne tudi ponovne volitve iz prvega odstavka, mora obstoječi svet delavcev sklicati zbor delavcev, ki skladno z določili 18. člena ZSDU odloči o nadaljnjem obstoju sveta delavcev v družbi in po potrebi razpiše nove volitve, njegove pristojnosti v vlogi legitimnega delavskega predstavništva v družbi pa s tem dokončno ugasnejo.
(4) V primerih, ko svet delavcev v času trajanja svojega mandata ni razpisal volitev za nov svet delavcev, jih lahko v roku 60 dni po preteku mandata sveta delavcev razpiše volilna komisija.

2. Materialni in drugi pogoji za delo sveta delavcev
40. člen

(1) Poleg pravice do plačane odsotnosti za izobraževanje in plačanih ur za posvetovanje z delavci, ki gre na podlagi zakona vsem članom sveta delavcev, imata predsednik in podpredsednik sveta delavcev še pravico do dodatnih 16 ur letno za izobraževanje ter do dodatnih 5 ur mesečno za različna posvetovanja v zvezi z opravljanjem svoje funkcije. 

(2) Glede konkretnih načinov izvajanja pravice članov sveta delavcev do posvetovanja z delavci (uradne ure, sklic sestankov med delovnim časom, ipd.) se sklene poseben dogovor med predsednikom sveta delavcev in poslovodstvom.

 (3) Članom odborov sveta delavcev je za udeležbo na sejah zagotovljen enak plačani čas (pet ur mesečno) in pod enakimi pogoji kot članom sveta delavcev ter najmanj 20 plačanih ur za izobraževanje in usposabljanje. Članom odborov, ki so hkrati člani sveta delavcev, se pravica do plačanih ur za udeležbo na sestankih sveta in odborov kumulira. 

(4) Pravico do plačanih ur za udeležbo na seji sveta delavcev in do povrnitve stroškov prevoza imajo tudi člani, ki delajo v drugi izmeni, in se  morajo seje udeležiti v svojem prostem času. 

41. člen

(1) Sredstva za pokritje stroškov zakonsko zagotovljenega in s tem dogovorom dodatno dogovorjenega obsega izobraževanja članov sveta delavcev (kotizacije, potni stroški in drugo) krije delodajalec kot nujni strošek za delo sveta delavcev v smislu prvega odstavka 65. člena ZSDU. 

(2) O udeležbi članov sveta delavcev na različnih izobraževanjih samostojno odloča predsednik sveta delavcev, pri čemer za te odločitve ni potrebna še posebna odobritev poslovodstva.

(3) Odsotnost člana sveta delavcev z dela zaradi udeležbe na izobraževanju za opravljanje soupravljalskih funkcij se v vsakem primeru šteje kot upravičena odsotnost z dela, če je pristojnemu nadrejenemu delavcu sporočena oziroma najavljena vsaj dva dni pred predvidenim izostankom. V izjemnih primerih ima zaradi nujnih potreb delovnega procesa pravico pisno obrazloženo prepoved izostanka z dela v zvezi z udeležbo na predvidenem izobraževanju posameznemu članu sveta delavcev podati le predsednik poslovodstva.

(4) V primeru, da posamezen član sveta delavcev s strani pristojnega nadrejenega delavca ne dobi odobritve odsotnosti z dela v skladu s prvim odstavkom tega člena, je dolžan na podlagi obvestila predsednika sveta delavcev ustrezno posredovati predsednik poslovodstva in po potrebi neposredno odločiti o morebitni (ne)upravičenosti zavrnitve te odsotnosti. 

(5) Pravočasno sporočen oziroma najavljen izostanek člana sveta delavcev z dela zaradi izobraževanja, če ta ni bil izrecno prepovedan s strani predsednika poslovodstva skladno s prejšnjim odstavkom, ne more biti obravnavan in sankcioniran kot kršitev pogodbe o zaposlitvi.

42. člen

(1) Delodajalec je dolžan poleg sredstev za izobraževanje po določilih prejšnjega člena v okviru »nujnih stroškov« za delo sveta delavcev v smislu določbe prvega odstavka 65. člena ZSDU zagotoviti tudi naslednje administrativno – tehnične pogoje:

· potrebne prostore (za seje, sprejem strank in delo poklicnih članov sveta delavcev),

· tehnično opremo (telefoni, računalniki, dostop do interneta itd.),

· administrativne storitve,

· materialna sredstva za redno delovanje sveta delavcev (pisarniški material, naročnine za telefon in internet, poštnine ipd.)

(2) Za primere potreb po izvajanju sej in drugih aktivnosti sveta delavcev na daljavo mora delodajalec vsem članom sveta delavcev zagotoviti primerno IKT opremo ter zagotoviti varnost njene uporabe.
(3) Če mora svet delavcev v skladu z zakonom in tem dogovorom presoditi in ovrednotiti uvedbo ali uporabo naprednih tehnologij za potrebe opravljanja svojih nalog in pristojnosti (ocenitev stopnje tveganja za varstvo osebnih podatkov in za poseg v druge pravice delavca ipd.), se šteje, da vključitev strokovnjaka iz 61. člena ZSDU pomeni nujni strošek delodajalca. 

(4) Predsednik sveta delavcev in predsednik poslovodstva lahko administrativno - tehnične pogoje za delo sveta delavcev ter drugih delavskih predstavništev natančneje uredita še s posebnim pisnim sporazumom, ki je sestavni del tega dogovora.

43. člen

 (1) Za potrebe pokrivanja drugih stroškov njegovega delovanja (strokovna pomoč zunanjih strokovnjakov in inštitucij, strokovna literatura in publikacije, članarine v strokovnih združenjih, strokovne ekskurzije in srečanja, zagotavljanje strokovne pomoči predstavnikom delavcev v nadzornem svetu/upravnem odboru itd.) družba zagotavlja svetu delavcev v samostojno razpolaganje lastna finančna sredstva v zakonsko predvideni višini  50% povprečne plače na zaposlenega v družbi na vsakega člana sveta  delavcev mesečno, pri čemer se morebitni v tekočem letu neporabljeni del sredstev ne prenaša v naslednje leto, prav tako jih brez posebnega dogovora svet delavcev ne more uporabiti za druge namene (npr. šport in rekreacija delavcev, vzdrževanje počitniških zmogljivosti in organizacija letovanj, socialne pomoči ipd.).

Varianta 1. odstavka:

(1) Za potrebe pokrivanja drugih stroškov delovanja sveta delavcev (strokovna pomoč zunanjih strokovnjakov in inštitucij, strokovna literatura in publikacije, članarine v strokovnih združenjih, strokovne ekskurzije in srečanja, zagotavljanje strokovne pomoči predstavnikom delavcev v nadzornem svetu/upravnem odboru itd.) družba zagotavlja svetu delavcev v samostojno razpolaganje fiksni letni znesek finančnih sredstev v višini ……………..EUR , pri čemer pa dogovorjeni fiksni znesek ne sme biti nižji od zneska, kakršen bi svetu delavcev pripadal, če se kot podlaga za izračun uporabi kriterij iz drugega odstavka 65. člena ZSDU. Morebitni v tekočem letu neporabljeni del sredstev ne prenaša v naslednje leto, prav tako jih brez posebnega dogovora svet delavcev ne more uporabiti za druge namene (npr. šport in rekreacija delavcev, vzdrževanje počitniških zmogljivosti in organizacija letovanj, socialne pomoči ipd.). (Opomba: Ker rezultati empirične raziskave ŠCID iz leta 2018 o ureditvi materialnih in drugih pogojev za delo svetov delavcev kažejo, da si številni sveti delavcev, ki načeloma nimajo - tako kot sindikati - ustrezne »pogajalske moči« na ta način v praksi ne uspejo izpogajati niti najbolj nujno potrebnih lastnih finančnih sredstev za elementarne potrebe svojega normalnega delovanja (konkretno to velja najmanj v ca. 40 % primerih), je dogovarjanje o teh sredstvih v obliki »fiksnega« zneska v smislu tretjega odstavka 65. člena ZSDU načeloma - kljub dejstvu, da zakon načelno omogoča tudi tak dogovor - izrazito nepriporočljivo, če ni posebej določen »minimum«, kakršen je predlagan v tej variantni določbi).

(2) Pooblaščeni odredbodajalec za uporabo sredstev iz prejšnjega odstavka je predsednik sveta delavcev, ki o njih odloča povsem samostojno, o višini in namenu porabljenih sredstev pa je dolžan zaradi možnosti nadzora nad njihovo namensko porabo kvartalno obveščati predsednika poslovodstva. 

(3) Pri ugotavljajo višine razpoložljivih sredstev iz tretjega odstavka tega člena, ki jih je svet delavcev dejansko porabil za plačevanje računov za potrebe svojega delovanja, se ne upošteva obračunani vhodni DDV, ki se skladno s predpisi odšteva od izhodnega. 

(4) Svet delavcev posluje preko računa družbe in ima svoje samostojno stroškovno mesto oziroma konto.

44. člen

(1) Članu sveta delavcev morajo biti za čas udeležbe na izobraževanjih ustrezno zmanjšane redne delovne obveznosti na njegovem delovnem mestu, tako da udeležba na izobraževanjih nima za posledico dodatne delovne obremenitve.

45. člen

(1) Delo poklicnih članov sveta delavcev se ob upoštevanju specifik te funkcije, ki sicer ni del rednega delovnega procesa pri delodajalcu, posebej  ovrednoti, in sicer ob smiselni uporabi veljavne metodologije za vrednotenje zahtevnosti delovnih mest v družbi, pri čemer se šteje, da po svoji zahtevnosti sodi med delovna mesta iz VII. tarifnega razreda. Na teh izhodiščih se zahtevnost dela in s tem osnovna plača poklicnih članov sveta delavcev s tem dogovorom ovrednoti posebej in neodvisno od njihovega prejšnjega dela ter znaša ………………………..

(Opomba: natančno določiti konkretno plačo v obliki ustreznega plačilnega razreda, količnika, zneska  ali v drugi konkretni obliki!).
(2) Osnovna plača predsednika  sveta delavcev je …% višja od plače drugih profesionalnih članov Če ni dogovorjeno drugače, ima poklicni član sveta delavcev poleg osnovne plače pravico do dela plače iz naslova delovne uspešnosti in dodatkov , ki je odstotku njihove povprečne delovne uspešnosti in dodatkov v zadnjih treh mesecih dela pred nastopom funkcije.. Drugi prejemki ter pravice in obveznosti poklicnih članov sveta delavcev iz delovnega razmerja se določajo skladno z veljavno kolektivno pogodbo in splošnimi akti. 

(3) Če je za člana sveta delavcev ugodneje, je upravičen do plače skladno z določbo 64. člena ZSDU, pri čemer se:

· kot »plača, ki jo je prejemal pred izvolitvijo«, šteje povprečni bruto znesek njegovih dejansko prejetih plač (osnovna plača, del plače iz naslova delovne uspešnosti in dodatki ter drugi redni prejemki) za zadnje trimesečje;

· kot plača, ki je enaka »plači, ki jo prejemajo zaposleni v družbi z enako izobrazbo«, šteje znesek, ki je enak trimesečnemu povprečju dejanskih plač vseh tistih delavcev, ki imajo enako vrsto in stopnjo izobrazbe, med katere pa se ne upoštevajo menedžerska delovna mesta oziroma dela s posebnimi pooblastili in odgovornostmi na podlagi t.i. individualne pogodbe. 

(4) Polprofesionalni člani sveta delavcev za del časa, za katerega delajo kot člani sveta, prejemajo plačo skladno s prvim in drugim odstavkom tega člena, za preostali čas pa skladno s svojim rednim delovnim mestom. 

46. člen

 (1) Pravice in obveznosti profesionalnih članov sveta delavcev iz delovnega razmerja se  skladno z določili prejšnjega člena natančneje uredijo s pogodbami o zaposlitvi, h katerim je potrebno predhodno soglasje sveta delavcev. 

(2) Poklicni član sveta delavcev glede vsebine in načina opravljanja svoje funkcije ne sodi pod direktivno in disciplinsko oblast delodajalca in - razen glede spoštovanja splošnih pravil reda in discipline ter ukrepov za varnost in zdravje pri delu - ni vezan na njegova navodila, temveč svojo funkcijo opravlja v skladu z zakonom ter usmeritvami in sklepi sveta delavcev, ki neposredno odloča tudi o razporeditvi njegovega delovnega časa, izrabi letnega dopusta in drugih posebnosti v zvezi z delom, ki izhajajo iz narave njegove funkcije.

(3) Delodajalec ne sme ovirati dostopa poklicnega člana sveta delavcev do zaposlenih in proste komunikacije z njimi med delovnim časom, kolikor s tem ni resneje moten delovni proces.  

47. člen

 (1) Profesionalnemu članu sveta delavcev mora družba tudi med trajanjem mandata omogočiti funkcionalno izobraževanje, izpopolnjevanje in usposabljanje s področja njegove stroke zaradi ohranitve stika s stroko in lažje ponovne vključitve v delo po končanem mandatu.

(2) Po končanem mandatu ima profesionalni član sveta delavcev pravico do:

a) razporeditve na delo, ki je ustrezno njegovi izobrazbi,

b) plače v najmanj takšni višini kot jo je prejemal pred nastopom funkcije,

c) ustrezne dokvalifikacije ali prekvalifikacije, če je to potrebno za njegovo ponovno vključitev v delovni proces,

d) …………………………….

48. člen

Svet delavcev in poslovodstvo se lahko sporazumeta, da bo namesto profesionalnih članov sveta delavcev, družba zaposlila ustrezno število strokovnih sodelavcev sveta delavcev, ki formalno niso člani tega organa.

49. člen

(1) Za nagrajevanje neprofesionalnih članov sveta delavcev delodajalec zagotavlja sredstva v skupni višini … % povprečne plače v družbi na člana sveta delavcev mesečno (varianta: določi se fiksni znesek sredstev), ki jih svet delavcev razdeli med člane v odvisnosti od dejanske aktivnosti posameznega člana pri opravljanju funkcije v svetu delavcev. Pravilnik o diferenciranem nagrajevanju članov sveta delavcev je priloga tega dogovora.

(2) Če ugotovi, da svet delavcev ne spoštuje pravilnika iz prvega odstavka tega člena, mu ima delodajalec pravico začasno (do oprave ugotovljenih nepravilnosti) ukiniti sredstva iz tega naslova.

50. člen

(1) Delodajalec članom sveta delavcev zagotavlja močnejše »posebno varstvo« (t.i. delovnopravno imuniteto) kot je predvidena z zakonom, in sicer s tem, da poslovodstvo družbe:

· pred uveljavitvijo kakršnegakoli delovnopravnega ukrepa, ki začasno posega v položaj in pravice člana sveta delavcev, zlasti pa pred morebitno ponudbo nove pogodbe o zaposlitvi, uvedbo disciplinskega postopka ali pred uvrstitvijo člana sveta delavcev med presežke, skliče skupno posvetovanje s svetom delavcev, pri čemer ga ne zavezujejo roki iz 91. člena ZSDU, in utemeljene pomisleke in stališča sveta delavcev v okviru danih možnosti tudi upošteva;

· pred uveljavitvijo redne odpovedi iz razloga nesposobnosti ali iz krivdnega razloga ali  izredne odpovedi pogodbe o zaposlitvi na lastno iniciativo zahteva soglasje sveta delavcev, v primeru zavrnitve tega soglasja pa šteje, da gre za spor po ZSDU in pod pogojem, da svet delavcev s privolitvijo konkretnega člana najkasneje v 8 dneh od zavrnitve soglasja sproži tudi arbitražni postopek po določilih ZSDU, odloži učinkovanje odpovedi do dokončne arbitražne odločbe.

(2) Kot utemeljeni pomisleki v smislu prve alineje oziroma kot utemeljena zavrnitev soglasja iz druge alineje prejšnjega odstavka se šteje, če svet delavcev navede razloge, zaradi katerih meni, da bi utegnil biti konkreten delovnopravni ukrep šikanozne narave v povezavi s funkcijo člana sveta delavcev, oziroma da bo ukrep otežil ali celo onemogočil nemoteno delo sveta delavcev.

51. člen

Poslovodstvo se obvezuje, da bo na povabilo sveta delavcev glede na vsebino obravnavane tematike zagotovilo tudi udeležbo pristojnega vodilnega in strokovnega osebja na sejah sveta. 

B. Delavski direktor
(Opomba: S pojmom »delavski direktor« je v tem vzorcu participacijskega dogovora mišljen bodisi predstavnik delavcev v upravi družbe z dvotirnim upravljanjem bodisi predstavnik delavcev med izvršnimi direktorji upravnega odbora družb z enotirnim upravljanjem.)
52. člen

(1) Funkcija delavskega direktorja kot predstavnika delavcev v poslovodstvu družbe je personalno ločena od funkcije kadrovskega direktorja kot člana poslovodstva, odgovornega za vodenje kadrovske poslovne funkcije. V okviru splošnih pravic in obveznosti, ki pripadajo vsem članom poslovodstva družbe v skladu s posebnim zakonom in statutom družbe, delavski direktor zastopa in predstavlja interese delavcev v procesu sprejemanja odločitev v poslovodstvu. 

(2) Delavski direktor je enakopraven član poslovodstva pri njegovem kolektivnem delu in odločanju, za katerega je tudi solidarno odgovoren, v poslovodstvu pa je zadolžen za področje razvoja sodobnih metod vodenja ljudi v poslovnem procesu in vseh oblik organizacijske participacije zaposlenih v družbi (sistem soupravljanja, udeležbe zaposlenih pri dobičku in notranjega lastništva) ter za sodelovanje z delavskimi predstavništvi v družbi in ima glede tega polna pooblastila v razmerju do vseh vodilnih delavcev nižjih ravni v družbi za izvajanje potrebnih ukrepov. Neposredno lahko vodi tudi področje sociale in standarda delavcev.

Varianta I. za 2. odstavek: 

(2) Delavski direktor je enakopraven član poslovodstva pri njenem kolektivnem delu in odločanju, za katerega je tudi solidarno odgovoren, vendar pa ni posebej in neposredno odgovoren za vodenje nobene izmed poslovnih funkcij oziroma področij v družbi in glede tega tudi nima posebnih izvršilnih pooblastil (član poslovodstva z neizvršilnimi pooblastili). 

Varianta II. za 2. odstavek: 

(2) Predsednik uprave (generalni direktor) je v upravi odgovoren za vodenje vseh poslovnih funkcij in področij, delavski direktor pa zagotavlja upoštevanje interesov zaposlenih pri sprejemanju vseh odločitev uprave. Uprava odloča kolektivno o kadrovskih in socialnih vprašanjih, pri čemer je v primeru nesoglasja odločilen glas predsednika uprave. O vseh drugih vprašanjih ima delavski direktor pravico biti obveščen ter pravico dajati pobude, predloge in mnenja predsedniku uprave. 
(Opomba: Takšna določba kot zgoraj pride v poštev za primere dvoosebne uprave, ki jo sestavljata generalni oziroma poslovni direktor in neprofesionalni delavski direktor.)
(3) Če ni s statutom družbe drugače določeno, se vsa določila o članih poslovodstva smiselno uporabljajo tudi za delavskega direktorja. 

(Opomba: Gornja določba pomeni konkretizacijo koncepcije delavskega direktorja kot predstavnika delavcev v pravem pomenu besede, ne kot eden izmed poslovnih menedžerjev.)

53. člen

(1) Delavski direktor opravlja svojo funkcijo profesionalno (va​riante: polprofesionalno, neprofesionalno). 

(2) Višina plače (nagrade – v primeru neprofesionalnega opravljanja funkcije) in druge pravice in obveznosti delavskega direktorja iz delovnega razmerja se določi s pogodbo, h kateri je potrebno soglasje sveta delavcev.

54. člen

Družba se zavezuje delavskemu direktorju zagotoviti prostorske, administrativne, tehnične in druge materialne pogoje za delo ter izobraževanje po kriterijih in standardih, ki veljajo tudi za druge člane poslovodstva. 

55. člen

Delavski direktor je dolžan enkrat letno pisno poročati svetu delavcev o svojem delu, le – ta pa mu lahko izreče nezaupnico, če njegovo delo oceni negativno.

C. Sodelovanje predsednika sveta delavcev na sejah poslovodstva
56. člen

(1) Na vse seje poslovodstva družbe je zaradi prestavljanja interesov delavcev v procesu sprejemanja njenih odločitev vabljen tudi predsednik sveta delavcev s pravico do razprave, vendar brez pravice glasovanja. 
(Opomba: Ta določba pride v poštev kot nadomestna rešitev v družbah, kjer ni delavskega direktorja.)

Varianta 41. člena:

(1) Predsednik sveta delavcev ima zaradi predstavljanja interesov delavcev pravico sodelovati na sejah kolegija glavnega direktorja. 
(Opomba: Ta določba pride v poštev kot alternativa v primerih, ko ima družba  individualno upravo.)

D. Predstavništvo delavcev v nadzornem svetu/upravnem odboru
57. člen

Svet delavcev ima glede na svoje zakonsko določene pravice glede izvolitve in odpoklica predstavnikov delavcev v nadzornem svetu/upravnem odboru družbe v odnosu do njih tudi usmerjevalno in nadzorno funkcijo, na osnovi katere ima pravico zahtevati, da se z njim pred sejami nadzornega sveta/upravnega odbora posvetujejo glede stališč, ki naj jih v tem organu zastopajo v imenu delavcev, po sejah pa ga obveščajo o sprejetih odločitvah.

Gradiva za seje nadzornega sveta/upravnega odbora so glede na zakonsko dolžnost članov sveta delavcev glede varovanja poslovnih skrivnosti, razen v izjemnih in posebej utemeljenih primerih, dostopna tudi, če so označena kot poslovna skrivnost družbe.
58. člen

(1) Predstavniki delavcev v nadzornem svetu/upravnem odboru imajo pravico uporabljati svetovalne in druge storitve zunanjih strokovnjakov in strokovnih institucij v okviru skupnih sredstev, ki jih družba po tem dogovoru zagotavlja za potrebe delovanja sveta delavcev.

(2) Za udeležbo na sejah ter strokovno pripravo na seje nadzornega sveta/upravnega odbora je predstavnikom delavcev v nadzornem svetu/upravnem odboru zagotovljenih povprečno 10 plačanih ur pred vsako sejo, delavski predstavniki v nadzornem svetu/upravnem odboru pa imajo tudi pravico do plačanega izobraževanja 40 ur letno. 

59. člen

(1) Družba zagotavlja tudi ustrezne prostorske, administrativne in druge tehnične pogoje za delo delavskega predstavništva v nadzornem svetu/upravnem odboru, o čemer skleneta predsednik sveta delavcev in predsednik poslovodstva poseben dogovor. 

E. Sodelovanje predstavnikov sveta delavcev na skupščini

60. člen

(1) S tem dogovorom se priznava pravica predstavnikom sveta delavcev, da sodelujejo na seji skupščine s pravico do razprave, vendar brez pravice glasovanja. Svet delavcev je lahko v izjemnih primerih tudi pobudnik za sklic skupščine. Uresničevanje te pravice se natančneje uredi v statutu družbe, upoštevaje formalnosti, ki jih določa zakon o gos​podarskih družbah glede sklica in odločanja skupščine. 

(2) Predlog usklajenih statutarnih določb je priloga tega statuta.

F. Skupni organi sveta delavcev in delodajalca
Odbor za pravno varnost in odbor za varnost in zdravje pri delu
61. člen

(1) Za nadzor nad izvajanjem zakonodaje, kolektivnih pogodb, splošnih aktov in dogovorov se ustanovi odbor za pravno varnost, ki ga sestavljajo predstavniki vodstva oziroma strokovnih služb, ki pokrivajo pravno področje, ter predstavniki sveta delavcev in sindikatov v družbi. Odbor mora najmanj enkrat letno izdelati celovito oceno stanja pravne varnosti v družbi (analiza izvajanja vseh omenjenih predpisov in dogovorov) in predlagati ustrezne ukrepe za izboljšanje stanja. Odbor rešuje tudi pritožbe delavcev, razen tistih, za reševanje katerih so predpisani redni pravni postopki (kot npr. pritožbe na odločbe iz delovnega razmerja).

(2) Določba prvega odstavka tega člena se smiselno uporablja tudi za oblikovanje skupnega odbora za varnost in zdravje pri delu, ki opravlja naloge v skladu z Zakonom o varnosti in zdravju pri delu.
(2) Odbora sprejmeta svoj poslovnik in program dela.

Gospodarski odbor

62 .člen

Delodajalec in svet delavcev ustanovita gospodarski odbor kot paritetno sestavljen skupni organ, katerega pristojnosti določita s posebnim dogovorom.
Drugi skupni organi

63. člen

V družbi se lahko na pobudo enega ali drugega udeleženca tega dogovora sporazumno oblikujejo podobni skupni odbori, komisije, komiteji ali druga delovna telesa tudi za druga področja.
G. Zagotavljanje posebnega pravnega varstva članov svet delavcev 
64. člen

Poleg prepovedi iz 67. člena ZSDU se delodajalec s tem dogovorom zavezuje tudi k spoštovanju prepovedi podajanja opozoril pred redno odpovedjo pogodbe o zaposlitvi iz krivdnega razloga po 85. členu ZDR-1 delavskim predstavnikom zaradi ravnanj, storjenih v zvezi z opravljanjem funkcije člana sveta delavcev.
Za ravnanja iz prvega odstavka tega člena je član sveta delavcev delodajalcu odgovoren le odškodninsko.
OBLIGACIJSKI DEL

V. MEDSEBOJNE PRAVICE IN DOLŽNOSTI UDELEŽENCEV
1. Pozitivna izvedbena dolžnost

65. člen

Udeleženca tega dogovora si morata z vsemi sredstvi, ki so jima na voljo, prizadevati za pravilno in dosledno izvrševanje tega dogovora in za izgrajevanje medsebojnih odnosov v duhu sodelovanja, kooperativnosti in nekonfliktnega reševanja nasprotij, izvirajočih iz različnih interesov delavcev in drugih udeležencev poslovnega procesa, ter za iskanje skupnih interesov v procesu dela in poslovanja. 

2. Negativna izvedbena dolžnost

66. člen

Udeleženca sta dolžna opustiti dejanja in ravnanja, ki bi nasprotovala določilom in duhu tega dogovora. 

3. Reševanje medsebojnih sporov
67. člen

(1) Za reševanje sporov v zvezi z uresničevanjem zakona o sodelovanju delavcev pri upravljanju in tega dogovora udeleženca oblikujeta stalno arbitražo v družbi. Interesne spore  med udeležencema tega dogovora, razen sporov iz 66. člena ZSDU o višini pripadajočih sredstev za delo sveta delavcev, rešuje arbitraža le, če udeleženca skleneta predhoden arbitražni dogovor, če ni s tem dogovorom določeno drugače.

(2) Dogovor o oblikovanju stalne arbitraže po prvem odstavku tega člena je priloga in sestavni del tega dogovora.
4. Organ za razlago dogovora

68. člen

(1) Udeleženca tega dogovora imenujeta tričlansko stalno komisijo za razlago določil dogovora, v katero vsak imenuje po ene​ga člana, tretjega člana pa imenujeta sporazumno. 

(2) Mnenja komisije za razlago dogovora se štejejo kot avtentična razlaga tega dogovora in so obvezujoča za oba udeleženca.

5. Posledice neizvrševanja dogovora

69. člen

(1) Dogovor izvršuje delodajalec, če ni v posameznih primerih drugače določeno. 

(2) Če delodajalec ne izvršuje obveznosti glede zagotavljanja materialnih in drugih pogojev za delo sveta delavcev, delavskega direktorja, predstavnikov delavcev v nadzornem svetu/upravnem odboru in drugih institucij delavske participacije, določenih s tem dogovorom, se ima svet delavcev poleg na arbitražo zaradi hitre in učinkovite rešitve pravico obrniti za pomoč in podporo tudi na sindikat ter na pristojne organe nadzora in pregona. 

(3) Če svet delavcev krši svojo obveznost po 2. odstavku 7. člena zakona o sodelovanju delavcev pri upravljanju, ima delodajalec pravico na podlagi predhodnega ugotovitvenega sklepa arbitraže odstopiti od tistih določil tega dogovora, ki dajejo mu dajejo več soupravljalskih pravic kot jih daje zakon. 
VI. KONČNE DOLOČBE

70. člen

Vsak udeleženec ima pravico dati drugemu udeležencu kadarkoli pobudo za spremembe in dopolnitve posameznih določil tega dogovora s predlogom konkretnih sprememb in dopolnitev, drugi udeleženec pa se je dolžan na pobudo odzvati s pristankom na začetek dogovarjanja o predlaganih spremembah in dopolnitvah. 

71. člen

(1) Dogovor je sklenjen za nedoločen čas, veljati pa začne z dnem, ko ga na podlagi sklepov poslovodstva družbe in sveta delavcev podpišeta pooblaščena predstavnika obeh udeležencev. 

(2) Dokler v družbi obstaja svet delavcev, nobeden od obeh udeležencev dogovora ne more odpovedati v celoti, ampak lahko z enoletnim odpovednim rokom dogovor odpove samo glede posameznih rešitev in hkrati predlaga začetek pogajanj za njihovo spremembo oziroma dopolnitev, pri čemer mora odpoved in konkretne predlagane nove rešitve pisno utemeljiti.

(3) V primeru odpovedi po prejšnjem odstavku tega člena sta se oba udeleženca dolžna takoj začeti pogajati za spremembe in dopolnitve dogovora v delih, v katerih je bil odpovedan. Če do konca odpovednega roka nove rešitve niso usklajene, se šteje, da sta udeleženca, tudi če gre za interesni spor, za rešitev pooblastiti arbitražo po ZSDU, do odločitve arbitraže pa ostanejo v veljavi dotedanje določbe.
(4) Določba prejšnjega odstavka nadomešča arbitražni dogovor.

Datum podpisa:

Predsednik sveta delavcev                                                   Predsednik poslovodstva
PRILOGA 1

Svet delavcev in uprava družbe …………………………………………., sta na podlagi 100. člena zakona o  sodelovanju delavcev pri upravljanju (Ur. list RS, št. 42/93 - v nadaljevanju ZSDU) dne .................. sprejela naslednji

Dogovor o ustanovitvi stalne arbitraže

I. SPLOŠNE DOLOČBE

1. člen

S tem dogovorom stranki ustanavljata v družbi stalno arbitražo, ki ima sedež na sedežu družbe.

Pristojnost

2. člen

Določbe tega dogovora se uporabljajo za reševanje  sporov med strankama, za katere je določena pristojnost z zakonom ali dogovorjena pristojnost s participacijskim ali drugim dogovorom med strankama, če za te spore ni določena izključna pristojnost sodišča.

Uporaba dogovora

3. člen

Stranki se dogovorita, da bosta v primeru sprožitve arbitražnega postopka ene od strank spoštovali določila tega dogovora, razen če so posamezna v nasprotju s pravom, ki se uporablja za postopek  in ga stranki z dogovorom ne moreta spreminjati.

Odrek vložitve tožbe

4. člen

Stranki se odrekata vložitvi tožbe na delovno in socialno sodišče zaradi neuspešnega postopka mirnega reševanja spora pred potekom 60 dni od dneva, ko je bil postopek sprožen.

Pasivnost stranke

5. člen

Če katera od strank noče sodelovati v postopku pred arbirtražo, čeprav so izpolnjeni vsi pogoji, ki jih določa ta dogovor, se postopek nadaljuje brez njenega sodelovanja.

Merodajno pravo

6. člen

Arbitražni senat  v postopku reševanju uporablja ZSDU in  določila tega dogovora in subsidiarno določila zakona o pravdnem postopku.

Kraj arbitražnega postopka

7. člen

Če se stranki posebej ne dogovorita za drug kraj, se za kraj arbitražnega postopka šteje sedež arbitraže.

Jezik arbitražnega postopka

8. člen

Jezik, v katerem teče arbitražni postopek, je vedno slovenski. 

Senat lahko odloči, da se posamezni dokazi lahko uporabijo tudi, če niso v jeziku 

postopka, če to glede na okoliščine šteje za primerno.

Vročanje

9. člen

Vročitev predlogov, obvestil, sporočil in drugih listin je pravilna, če je pošiljka izročena naslovniku s priporočenim pismom s povratnico ali z neposredno vročitvijo proti podpisu potrdila o sprejemu pošiljke  na njegovem stalnem ali začasnem prebivališču oziroma na sedežu podjetja.

Pošiljka se šteje za sprejeto na dan, ko je bila vročena naslovniku.

II. ARBITRI

Splošno

10. člen

Arbiter je lahko vsaka polnoletna fizična oseba, ki je poslovno in pravdno sposobna.

Lista arbitrov

11. člen

Stranki imenujeta stalno listo arbitrov na kateri je 24 arbitrov. Vsaka od strank imenuje po deset arbitrov na seznam članov senata in po dva arbitra za seznam predsednikov senata. Stranki morata predhodno pridobiti pisno soglasje arbitrov za uvrstitev na listo.

Lista arbitrov je sprejeta, ko  stranki soglašata glede vseh štirih arbitrov na seznamu predsednikov senata.

Lista arbitrov stranki potrdita vsakih štiri leta. V vmesnem času lahko stranki dopolnita manjkajoče arbitre na listi, če na posameznem seznamu zaradi različnih razlogov pade število na polovico, po postopku, ki velja za imenovanje liste arbitrov.

Sestava senata

12. člen

Spore rešuje senat sestavljen iz štirih članov in predsednika. 

Izločitev arbitrov

13. člen

Stranki lahko zahtevata samo izločitev predsednika senata, če je v istem postopku sodeloval kot priča ali izvedenec ali če obstajajo druge okoliščine, ki povzročajo upravičen dvom o njegovi nepristranosti ali neodvisnosti. Izločitve predsednika senata ni mogoče zahtevati iz drugih razlogov 71. člena ZPP.

Izločitev predsednika senata lahko predlagati stranki najkasneje v roku 8 dni po njegovem imenovanju, oziroma od dneva, ko sta izvedeli za izločitveni razlog.

Zahtevo za izločitev predsednika senata mora stranka, ki zahteva izločitev posredovati drugi stranki in članom senata.

Če se druga stranka z izločitvijo ne strinja ali se predsednik senata ne umakne, v nadaljnjih 8 dneh odločijo o izločitvi člani senata z večino  glasov. Odločitev članov senata je dokončna.

Če je izid glasovanja o izločitvi predsednika senata neodločen se šteje, da se stranki o predsedniku senata ne moreta sporazumeti in lahko vsaka predlaga pristojnemu sodišču imenovanje predsednika.

Zamenjava arbitrov

14. člen

Če se iz kakršnegakoli razloga spremeni sestava senata, se mora obravnava začeti znova. Senat lahko odloči da se posamezna procesna dejanja ne opravijo znova, temveč le preberejo zapisniki o njihovi opravi.

III.  ARBITRAŽNI POSTOPEK

Vložitev predloga za začetek arbitražnega postopka

15. člen

Arbitražni postopek se začne s predlogom za začetek arbitražnega postopka.

Postopek se začne tisti dan, ko nasprotna stranka prejme predlog za začetek arbitražnega postopka.

Predlog za začetek arbitražnega postopka

16. člen

Predloga za začetek arbitražnega postopka mora vsebovati:

· zahtevo, da spor reši stalna arbitraža v družbi,

· navedbo strank v postopku,

· predmet spora,

· dejstva na katera predlagatelj opira predlog in dokaze za ugotovitev teh dejstev,

· zahtevek, kako naj arbitraža odloči,

· imeni dveh članov senata, ki ju iz stalne liste arbitrov v senat imenuje predlagatelj,

· poziv nasprotni stranki, da v roku 15 dni imenuje dva arbitra,

· podpis. 

Vročitev predloga za začetek arbitražnega postopka

17. člen

Predlagatelj vroči predloga za začetek arbitražnega postopka nasprotni stranki, ki je dolžna v roku 15 dni na predlog odgovoriti in imenovati dva arbitra iz stalne liste arbitrov.

Če nasprotna stranka na predlog za začetek arbitražnega postopka ne odgovori, ne imenuje arbitra ali udeležbo v postopku zavrne, se postopek nadaljuje po določbah tega dogovora, brez sodelovanja nasprotne stranke.

Če nasprotna stranka v roku iz prvega odstavka tega člena ni imenovala svojih arbitrov, predlagatelj lahko zahteva, da arbitra postavi pristojno delovno in socialno sodišče .

Sklic konstitutivne seje članov arbitražnega senata

18. člen

Predlagatelj mora v 3 dneh po prejemu odgovora nasprotne stranke in imen arbitrov, ki jih v senat imenuje nasprotna stranka oziroma v 3 dneh potem, ko je pristojno sodišče postavilo arbitre, sklicati konstitutivno sejo arbitražnega senata.

Z vabilom za konstitutivno sejo predlagatelj posreduje arbitrom tudi predlog za začetek arbitražnega postopka in odgovor nasprotne stranke z vsemi prilogami ter ta dogovor. Na konstitutivno sejo senata mora predlagatelj obvezno povabiti tudi drugo stranko.

Konstitutivna seja arbitražnega senata

19. člen

Konstitutivno sejo senata prične predstavnik predlagatelja in seznani člane senata z njihovo obvezo imenovanja predsednika senata. Nadaljevanje seje vodi najstarejši arbiter.

Člani senata iz seznama predsednikov senata stalne liste arbitrov, iz katere so bili imenovani tudi sami, imenujejo predsednika senata, za katerega menijo, da je glede na vsebino spora najprimernejši.

Člani senata odločajo z večino glasov. Če se glede predsednika senata ne morejo sporazumeti, lahko vsaka stranka predlaga, da predsednika imenuje pristojno delovno in socialno sodišče iz stalne liste arbitrov v družbi.

Arbitražni senat takoj po imenovanju predsednika senata slednjemu pošlje obvestilo o imenovanju za predsednika senata, predlog za začetek arbitražnega postopka in odgovor nanj z vsemi prilogami  ter ta dogovor.

Pripravljalni postopek

20. člen

Predsednik senata pozove obe stranki, da v roku 8 dni predložita listine in druge dokaze.

Ustna obravnava

21. člen

Predsednik senata z vabilom obvesti stranki o datumu, času, kraju in prostoru ustne obravnave najkasneje 8 dni pred obravnavo.

Obravnava ni javna, razen če se stranki dogovorita drugače in o tem obvestita predsednika senata.

Vsaka stranka je dolžna storiti vse potrebno, da bo na obravnavi mogoče izvesti vse dokaze, ki jih je predlagala ter zagotoviti prisotnost prič in izvedencev, ki jih je predlagala.

Predsednik arbitražnega senata

22. člen

Obravnavo vodi predsednik senata, skrbi za red in daje besedo strankam. Dolžan je skrbeti, da se vsa vprašanja vsestransko in popolno proučijo.

Predsednik senata imenuje zapisnikarja.

Predsednik senata zaslišuje priče. Pred zaslišanjem jih opozori, da so dolžne govoriti resnico. Ko je zaslišanje končano, lahko pričam zastavljajo vprašanja tudi ostali arbitri, stranki oziroma njuni pooblaščenci.

Predsednik senata vodi posvetovanje senata in glasovanje. Predsednik glasuje zadnji.

Začetek ustne obravnave

23. člen

Predsednik senata razglasi začetek ustne obravnave in predmet obravnavanja in ugotovi, ali so prišli vsi vabljeni. Če niso prišli, preveri ali so bili vsi pravilno vabljeni in ali je kdo opravičil svoj izostanek.

Če predsednik senata ugotovi, da so bili vsi povabljenci pravilno vabljeni ter da nihče ni opravičil svojega izostanka, to ugotovi in vnese v zapisnik o ustni obravnavi in nadaljuje z obravnavo.

Po  opravljenih uvodnih formalnostih predsednik senata pozove stranki, da prebereta predlog za začetek arbitražnega postopka in morebitni odgovor nasprotne stranke.

Sklenitev poravnave

24. člen

Če so razhajanja v stališčih strank malenkostna in je mogoče sporna stališča uskladiti, predsednik senata pozove stranki k sklenitvi poravnave.

Pooblaščenci strank, ki niso odvetniki,  morajo za sklenitev poravnave predložiti pooblastilo organa, ki ga zastopajo.

Če se stranki s poravnavo strinjata, predsednik senata narekuje  vsebino poravnave na zapisnik o obravnavi, ki ga podpišeta obe stranki, predsednik senata in zapisnikar. S tem je arbitražni postopek zaključen.

Dokazni postopek

25. člen

Če stranki ne skleneta poravnavo se obravnava nadaljuje z izvajanjem dokazov.

Senat presoja dopustnost, relevantnost, pomembnost in prepričljivost ponujenih dokazov, pri čemer upošteva, katera stranka nosi dokazno breme glede posameznega spornega dejanja.

Priče se zaslišujejo posamezno. Priča ne sme biti prisotna na obravnavi, preden je zaslišana.

Dokazne listine se vpogledajo in po potrebi tudi preberejo.

Če senat ugotovi, daje potrebno izvesti še dodatne dokaze, jih izvede takoj, če to ni mogoče pa obravnavo preloži na drug termin. Strankam lahko določi rok za predložitev novih dokazov.

Če senat ugotovi, da je dejansko stanje zadeve dovolj razščiščeno za odločitev, predsednik senata pozove stranki, da dasta na dokazni postopek svoje pripombe in ga zaključi.

Odločanje

26. člen

Senat odloča v nenavzočnosti strank. Arbitri glasujejo posamično. Predlog je sprejet, če je zanj glasovala večina vseh članov senata. 

O glasovanju se vodi poseben zapisnik, ki se po končanem glasovanju zapečati in priloži zapisniku o ustni obravnavi.

Zapisnik o obravnavi podpiše predsednik senata, zapisnikar in stranke oz njihovi pooblaščenci.

Zapisnik o glasovanju podpišejo vsi člani senata in zapisnikar.

Arbitražna odločba

27. člen

Senat o odločitvi arbitraže izda pisno odločbo, ki jo mora podpisati predsednik senata. Na odločbi mora biti naveden tudi kraj in čas njene izdaje.

Senat mora navesti razloge, na katerih temelji arbitražna odločba, razen če sta se stranki sporazumeli, da je ni potrebno obrazložiti.

Arbitražna odločba se vroči obema strankama najkasneje v roku 8 dni po končani ustni obravnavi.

Arbitražna odločba je v družbi dokončna in stranki jo lahko izpodbijata pred pristojnim delovnim in socialnim sodiščem iz razlogov in po postopku, ki je določen v zakonu o delovnih in socialnih sodiščih.

Dopolnilna arbitražna odločba

28. člen

Vsaka stranka lahko v roku 8 dni po prejemu arbitražne odločbe zahteva, naj senat izda dopolnilno odločbo o zahtevkih, ki so bili v arbitražnem postopku postavljeni, pa so bili v arbitražni odločbi izpuščeni.

Če senat ugotovi, da je zahteva po dopolnilni odločbi utemeljena in da je pomanjkljivost mogoče popraviti brez nadaljevanja obravnave ali dokazovanja, mora arbitražno odločbo dopolniti v 8 dneh po prejemu zahteve.

Za dopolnilno arbitražno odločbo veljajo določbe prejšnjega člena.

IV.  STROŠKI POSTOPKA

29. člen

Stroški postopka so stroški strank in stroški arbitraže.

Vsak stranka predhodno sama krije stroške, ki jih ima zaradi arbitražnega postopka.

Stranki morata pokriti stroške arbitraže, ki obsegajo:

· nagrade za člane vse senata,

· potne stroške članov senata,

· stroške, potrebne za izvedbo dokazov,

· administrativne stroške arbitraže.

Kritje stroškov strank in arbitraže

30. člen

Senat z arbitražno odločbo odloči, katera stranka mora drugi povrniti njene stroške in stroške arbitražnega postopka ter v kakšnem obsegu, pri čemer upošteva načelo uspeha strank v postopku, določila o pokrivanju stroškov sveta delavcev za reševanje sporov v participacijskem sporazumu in druge bistvene okoliščine.

Če delodajalec svetu delavcev ne zagotavlja redno sredstva za pokrivanje stroškov za reševanje sporov v okviru sredstev za kritje nujnih stroškov oziroma  za kritje stroškov oseb iz 61. člena ZSDU, je vedno dolžan pokriti vse stroške strank in arbitraže, ne glede na uspeh v postopku.

Merila za določitev višine nagrad arbitrom

31.člen

Predsedniku senata pripada za vsak posamezen arbitražni postopek nagrada v višini 40.000 SIT, članom senata pa nagrada v višini 30.000 SIT

Če ne pride do meritornega odločanja, se zneski nagrad ustrezno znižajo, in sicer:

· če se postopek konča iz procesnih razlogov pred glavno obravnavo se obračuna 25 % nagrade,

· če se postopek konča z umikom zahtevka, odpovedjo zahtevka ali poravnavo se obračuna 50 % nagrade.

Če gre za posebej zapleteno, strokovno zahtevno zadevo, pri kateri so potrebna strokovna znanja, zbiranje informacij, poglobljen študij pravne prakse ali dolgotrajen dokazni postopek, se lahko nagrade povečajo do 100 %.

V. PREHODNE IN KONČNE DOLOČBE

Veljavnost in uporaba dogovora

32. člen

Ta dogovor začne  veljati, ko ga podpišeta obe stranki, uporabljati pa se začne  8 dni po javni objavi, ki je v družbi običajna.

Družba ………..





        Svet delavcev

Predsednik uprave 

